C 80/8
BG
Официален вестник на Европейския съюз
18.2.2022 г.
1.
ВЪВЕДЕНИЕ 1.
Комисията изведе Европейския зелен пакт като основен политически приоритет, чиято цел е да превърне Съюза в справедливо и благоденстващо общество с модерна и конкурентоспособна икономика, в която ресурсите се използват ефективно, в която няма нетни емисии на парникови газове през 2050 г. и в която икономическият растеж не зависи от използването на ресурсите, като същевременно никой не е изоставен.
Със съобщението си „Европейският зелен пакт“ от 2019 г. (1) Комисията повиши своите амбиции в областта на климата, като определи цел за постигане на нулеви нетни емисии на парникови газове до 2050 г.
С цел нашата икономика и общество да поемат по справедлив, екологичен и проспериращ курс към постигането на неутралност по отношение на климата до 2050 г. Комисията предложи също до 2030 г. нетните емисии на парникови газове да бъдат намалени с поне 55 % в сравнение с нивата от 1990 г. (2) Тези амбициозни цели залегнаха в европейския законодателен акт в областта на климата (3).
2.
С пакета от законодателни предложения „Подготвени за цел 55“ се подкрепя постигането на тези цели (4) и се определя пътят на Съюза към климатична неутралност до 2050 г.
3.
За осъществяването на целите за неутралност по отношение на климата, адаптиране към изменението на климата, ефективност на ресурсите и енергийна ефективност и принципа за поставяне на енергийната ефективност на първо място, кръговост, нулево замърсяване и възстановяване на биологичното разнообразие, от една страна, и на прехода към зелена икономика, от друга, ще са необходими значителни усилия и подходяща подкрепа.
Постигането на амбицията, залегнала в Европейския зелен пакт, ще изисква значителни инвестиции, включително във възобновяеми енергийни източници.
Съгласно оценки на Комисията за постигането на новите, по-високи цели в областта на климата, енергията и транспорта до 2030 г. ще са необходими допълнителни инвестиции в размер на 390 милиарда евро годишно в сравнение с нивата през периода 2011—2020 г. (5), както и още 130 милиарда евро годишно, прогнозирани по-рано, за осъществяване на останалите цели в областта на околната среда (6).
Мащабът на това инвестиционно предизвикателство изисква мобилизирането както на частни, така и публични средства по иконо­ мически ефективен начин.
Това ще засегне всички сектори, следователно и икономиката на Съюза като цяло.
4.
Политиката в областта на конкуренцията, и по-специално правилата за държавна помощ, имат важната функция да подпомагат и подкрепят Съюза при изпълнението на целите на политиката, залегнали в Европейския зелен пакт.
В съобщението „Европейският зелен пакт“ специално се посочва, че правилата за държавна помощ ще бъдат прераз­ гледани с цел да се отразят тези цели на политиката, да се подпомогне икономически ефективният преход към неутралност по отношение на климата и да се способства за постепенното преустановяване на употребата на изкопаеми горива, като същевременно се гарантират еднакви условия за конкуренция на вътрешния пазар.
Настоящите насоки отразяват това преразглеждане.
5.
За да се предотвратят ситуации, в които държавната помощ нарушава или заплашва да наруши конкуренцията на вътрешния пазар и засяга търговията между държавите членки, в член 107, параграф 1 от Договора за функцио­ нирането на Европейския съюз се постановява принципът, че държавната помощ е забранена.
Въпреки това в определени случаи тази помощ може да бъде съвместима с вътрешния пазар въз основа на член 107, параграф 2 и параграф 3 от Договора.
6.
Държавите членки трябва да представят уведомление за държавна помощ съгласно член 108, параграф 3 от Договора, с изключение на мерките, които отговарят на условията, определени в регламент за групово освобож­ даване, приет от Комисията съгласно член 1 от Регламент (ЕС) 2015/1588 на Съвета (7).
7.
В настоящите насоки се съдържат указания относно начина, по който Комисията ще извършва оценка на съвмес­ тимостта на мерките за опазване на околната среда, включително за опазване на климата, и на мерките за подпомагане на енергетиката, които са предмет на задължението за уведомяване съгласно член 107, параграф 3, буква в) от Договора.
Всички позовавания в настоящите насоки на „опазване на околната среда“ следва да се разбират като отнасящи се до „опазване на околната среда, включително опазване на климата“.
(1) Съобщение на Комисията до Европейския парламент, Европейския съвет, Съвета, Европейския икономически и социален комитет и Комитета на регионите — Европейският зелен пакт (COM(2019) 640 final).
(2) Съобщение на Комисията до Европейския парламент, Съвета, Европейския икономически и социален комитет и Комитета на регионите „Засилване на европейската амбиция в областта на климата за 2030 г.
Инвестиция в неутрално по отношение на климата бъдеще в полза на нашите граждани“ (COM(2020) 562 final).
(3) Регламент (ЕС) 2021/1119 на Европейския парламент и на Съвета от 30 юни 2021 г. за създаване на рамката за постигане на неутралност по отношение на климата и за изменение на регламенти (ЕО) No 401/2009 и (ЕС) 2018/1999 (ОВ L 243, 9.7.2021 г., стр. 1).
(4) Съобщение на Комисията до Европейския парламент, Съвета, Европейския икономически и социален комитет и Комитета на регионите „Подготвени за цел 55“ („Fit for 55“): постигане на целта на ЕС в областта на климата до 2030 г. по пътя към неутралност по отношение на климата (COM(2021) 550 final).
(5) https://ec.europa.eu/info/sites/default/files/amendment-renewa ble-energy-directive-2030-climate-target-with-annexes_en.pdf (6) Съобщение на Комисията до Европейския парламент, Съвета, Европейската централна банка, Европейския икономически и социален комитет и Комитета на регионите „Икономиката на ЕС след COVID-19: последици за икономическото управление“, COM(2021) 662 final.
(7) Регламент (ЕС) 2015/1588 на Съвета от 13 юли 2015 г. относно прилагането на членове 107 и 108 от Договора за функциони­ рането на Европейския съюз към определени категории хоризонтална държавна помощ (ОВ L 248, 24.9.2015 г., стр. 1).